吳益先攜文見過以詩爲謝
作者：孫覿
朝代：宋

paragraphs: 千里之馬初服輈，風騣霧鬛跨九州。
駕鹽挽磨三千秋，俯首尚與駑駘遊。
吳郎人中第一流，文采絢爛珊瑚鈎。
陽春白雪和者少，夜光明月暗中投。
魯人不貴東家邱，吾髯凜凜青兩眸。
摐金戛玉聲相求，属鏤雙蟠九地幽。
有氣夜出干斗牛，忽然化作長黄虬。
睚眦之怨何足讎，一麾立斷樓蘭頭。